Heta tapicha oñembojákuri upepeve ohendúvo kuñakarai katupyry Joan Rubín-pe, oúva Estados Unidos de América-gui ha ha’éva ñane retâ ñe’êkôi resa’ỹijoha ypykue. Ha’éngo, ary 1968-pe, onohêkuri araresáre aranduka hérava “El bilingüismo nacional en el Paraguay” omboguapyhaguépe umi mba’e ombyatyva’ekue oîrôguare ñane retâme amo 1957 rupi. Mbo’ehára Joan Rubín omombe’úkuri opavavépe mba’eichaitépa omoñepyrûva’ekue upe hembiapo, mba’éicharupípa oiporavókuri Paraguáy ñe’êkôi ha avei imandu’a heta hembiasakuére oikórôguare táva Luque-pe. Omombe’úkuri ha’e oikuaa ha oikohague Georgina Correa ndive ha’éva Julio Correa rembireko ha avei he’íkuri Mbo’ehára Reinaldo Julián Decoud Larrosa ombo’ehague chupe ñane ñe’ê Guarani.